RO Jurnalul Oficial al Uniunii Europene C 108/20

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2017/C 108/18)

Prezenta publicare conferă dreptul de opoziție în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„ΠΕΥΚOΘΥΜΑΡΟΜΕΛΟ ΚΡΗΤΗΣ” (PEFKOTHYMAROMELO KRITIS)

Nr. UE: PDO-EL-02142 – 17.5.2016

DOP ( X ) IGP ( )

1. Denumire

„Πευκoθυμαρομελο Κρητησ” (Pefkothymaromelo Kritis)

2. Statul membru sau țara terță

Grecia

3. Descrierea produsului agricol sau alimentar

3.1. Tipul de produs

Clasa 1.4. Alte produse de origine animală (ouă, miere, diverse produse lactate, cu excepția untului etc.)

3.2. Descrierea produsului căruia i se aplică denumirea de la punctul 1

„Pefkothymaromelo Kritis” este un amestec natural de miere de cimbru și de pin. Acesta este produs în Creta și rezultă dintr-o gestionare specifică a stupilor și/sau din coexistența naturală a cimbrului cu înflorire tardivă și a manei secretate de Marchalina hellenica L., o insectă care trăiește în principal pe pinul de Calabria (Pinus brutia Ten.) și pe pinul de Alep (Pinus halepensis Mill.).

Caracteristici fizico-chimice:

Conductivitate: ≥ 0,600 mS/cm; suma de glucoză și fructoză ≥ 50 %; procentul de sucroză ≤ 3 %; umiditate relativă ≤ 17 %, activitate diastazică ≥ 8 DN, hidroximetilfurfural (HMF) ≤ 25 mg/kg; aciditate liberă 20-50 meq/kg; substanțe insolubile în apă ≤ 0,1 g/100 g. Culoarea sa este stabilă și variază de la 70 la 130 mm pe scara Pfund. Produsul nu conține reziduuri detectabile de acaricide sau de produse de protecție a plantelor, cu o limită de detecție de 10 mg/kg.

Microscopia:

„Pefkothymaromelo Kritis” trebuie, prin natura caracteristicilor sale, să fie clasificată în categoria mierii de mană (miere de pădure), deși sedimentul său conține, de asemenea, granule de polen care provin de la o serie de plante nectarifere, care variază și pot reprezenta până la 20 de specii diferite în fiecare eșantion de miere. Cea mai importantă specie este cimbrișorul cretan (Coridothymus capitatus L.), care se regăsește în toate eșantioanele într-o cantitate de ≥ 10 % din totalul granulelor de polen ale speciilor nectarifere.

Raportul elemente de mană/numărul total de granule de polen este între 0,5 și 6,5. Elementele de mană constau din spori de Cladosporium și Fumago și, mai rar, de Altenaria și Stemphylium. Sporii ascuțiți caracteristici genului Coleosporium care se regăsesc în alte amestecuri de miere ce conțin miere de pin nu sunt prezenți.

Caracteristici organoleptice:

Produsul are o aromă caracteristică datorată în principal substanțelor aromatice din mierea de cimbru. Mierea de pin conferă produsului un gust dulce și persistent, iar acesta are o claritate și o dulceață medie. Aroma are note florale și un lejer miros de lemn și rășini. Mirosul are o intensitate medie cu ușoare note de fructe și de ceară, iar mierea rămâne fluidă timp de cel puțin 12 luni după recoltare.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Albinele sunt hrănite numai pentru a asigura supraviețuirea coloniei, iar hrănirea se oprește cu cel puțin o lună înainte ca florile să înflorească sau ca mana să fie disponibilă. Atunci când hrana naturală nu este disponibilă (nectar, polen), apicultorii dau albinelor sirop de zahăr din sfeclă de zahăr, fondant apicol și hrană proteică (bule din polen). Alimentele pentru albine pot proveni din afara ariei geografice a producției de miere. În orice caz, caracteristicile și calitatea mierii nu sunt afectate de hrănirea coloniilor de albine.

3.4. Etape specifice ale producției care trebuie să se desfășoare în aria geografică delimitată

Toate etapele de producție trebuie să se desfășoare în aria geografică delimitată. Pentru a asigura calitatea și caracterul unic al produsului, coloniile sunt mutate în pădurile de pin, după ce albinele au colectat nectar de pe cimbru, sau în zone în care cimbrul cu înflorire tardivă înflorește atunci când mana este prezentă pe pini. Recoltarea are loc cu limitarea la maximum a afumării și atunci când cel puțin 3/4 din celule sunt sigilate. Mierea se extrage folosind un extractor de miere, se transferă în maturatoare pentru decantare și nu se încălzește la o temperatură mai mare de 45 °C. Prevenirea și tratarea bolilor se efectuează prin intermediul unor măsuri de igienă corespunzătoare și, dacă este necesar, utilizând substanțe aprobate care nu sunt dăunătoare albinelor.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

Ambalarea are loc în aria geografică definită la punctul 4. Această condiție este necesară pentru a facilita monitorizarea și verificarea originii mierii, pentru a reduce riscul amestecării cu alte tipuri de miere sau pentru a preveni utilizarea frauduloasă a denumirii pentru a vinde miere provenită din alte regiuni și pentru a asigura aplicarea normelor specifice de la punctul 3.6. În plus, cerința vizează să se evite riscul de deteriorare a caracteristicilor fizico-chimice (HMF, activitatea diastazică) și organoleptice specifice ale mierii, rezultate din expunerea la temperaturi ridicate, în special în timpul lunilor de vară, în cursul transportului maritim din Creta.

3.6. Norme specifice privind etichetarea produsului la care se referă denumirea înregistrată

Pentru a asigura calitatea și trasabilitatea produsului, orice apicultor sau orice firmă care revinde produsul are obligația de a utiliza logoul reprezentând insula Creta, cele două albine Malia și mențiunea „Pefkothymaromelo Kritis DOP” (figura 1). Logoul este acordat de grupurile de apicultori care au semnat cererea. În plus, producătorii vor primi un cod numeric pentru a desemna fiecare lot de miere produs, locul de producție și numărul de identificare al apicultorului. Pe etichetă apare logoul distinctiv, numărul de cod și toate indicațiile obligatorii. Organizațiile de apicultori comunică organismului de control normele de distribuire a etichetelor. Aceste norme nu pot discrimina în niciun fel producătorii care produc „Pefkothymaromelo” în conformitate cu caietul de sarcini, dar care nu sunt membri ai acestor organizații.

4. Delimitarea concisă a ariei geografice

Toată insula Creta, cuprinzând departamentele Heraklion, Lasithi, Chania și Rethymnon.

5. Legătura cu aria geografică

Factori naturali:

Diferențele morfologice semnificative din Creta, împreună cu climatul său specific (insula este traversată de zona climatică a Mării Mediterane și a Africii de Nord) și izolarea geografică, permit dezvoltarea diverselor specii de plante care, potrivit celor mai recente informații, sunt în număr de aproximativ 1 800, dintre care 180 sunt endemice (insulei). Abundența de plante melifere a contribuit la dezvoltarea puternică a apiculturii pe insulă și, astăzi, aceasta are una dintre cele mai mari densități de colonii de albine la nivel mondial, cu 33 de colonii pe kilometru pătrat.

Această multitudine de plante include multe specii aromatice care înfloresc în iunie-iulie și care, în anumite zone, înfloresc chiar până la sfârșitul lunii august. Planta aromatică dominantă este cimbrul din specia Coridothymus capitatus. În cursul acestei perioade, datorită climei calde și uscate, precipitațiile sunt limitate și, prin urmare, cantitatea de nectar este redusă, iar mierea produsă este concentrată și foarte aromată. Acest factor, împreună cu mana secretată de Marchalina hellenica, oferă apicultorilor o oportunitate specială de a produce un amestec din două tipuri diferite de miere (cimbru și pin), care este un produs distinct cu caracteristici intermediare. Insecta care produce mana parazitează pinul de Calabria (Pinus brutia Ten.) și pe pinul de Alep (Pinus halepensis Mill.) și poate fi întâlnită numai în Grecia și în Turcia.

Factorul uman:

Apicultorii, cunoscând comportamentul albinelor și condițiile specifice predominante pe insulă în cursul toamnei, aplică următoarea tehnică de producție specială: în timpul recoltării de nectar de cimbru, ei lasă puietul, pe care albinele depozitează miere în cercuri, să se dezvolte în mod necontrolat. În această etapă, apicultorii practică o recoltă selectivă, prelevând doar fagurii de miere de cimbru bine sigilați. Mai târziu, când albinele recoltează mană de pin, deoarece nu mai există polen, albinele reduc puietul în mod instinctiv. Apicultorii nu intervin și lasă puietul să se reducă pentru ca albinele să poată să depună mierea în locul respectiv. Acest lucru este posibil deoarece temperaturile de pe insulă în lunile de toamnă sunt încă ridicate și le permit albinelor să recolteze nectar de pe speciile care înfloresc toamna, cum ar fi roșcovul (Ceratonia siliqua), iedera (Hedera helix), sparanghelul (Asparagus officinalis), ceapa de mare (Urginea maritima) etc., și să își reînnoiască populația. Dacă albinele nu și-ar putea reînnoi populația toamna, colonia nu ar putea supraviețui iernii. Această diferență în ceea ce privește modul de exploatare a albinelor de către apicultorii cretani se bazează pe condițiile climatice specifice insulei, pe prezența florilor care produc polen și nectar în abundență și pe comportamentul albinelor. „Pefkothymaromelo Kritis” rezultă de asemenea din coexistența naturală a cimbrului cu înflorire tardivă și a manei de pin, acesta fiind un fenomen obișnuit în Creta.

Specificitatea produsului

Specificitatea produsului „Pefkothymaromelo” se bazează pe caracteristici organoleptice și fizico-chimice microscopice:

— caracteristici fizico-chimice: conductivitate (≥ 0,600 mS/cm), umiditate (≤ 17 %), suma glucoză + fructoză (≥ 50 %) și culoare (70-130 mm pe scara Pfund);

— caracteristici microscopice: granule de polen de cimbru ≥ 10 %, absența de spori Coleosporium;

— caracteristici organoleptice: o aromă deosebită și o savoare plăcută și mai puțin dulce.

Concentrația scăzută de HMF (≤ 25 mg/kg), o concentrație mai scăzută de zaharoză (≤ 3 %), precum și nivelurile nedetectabile de acaricide și de produse de protecție a plantelor (≤ 10 μg/kg) pun în valoare calitatea și contribuie la specificitatea produsului.

Legătura cauzală dintre aria geografică și calitatea sau caracteristicile produsului

Plantele aromatice și cimbrul cresc sau sunt prezente in Creta din cele mai vechi timpuri, iar mana secretată de parazitul pinului Marchalina hellenica L. este cunoscută cel puțin din secolul al 18-lea (Gennadius, 1883). Insecta Marchalina hellenica L. secretă mana de pin după ce plantele de cimbru au produs nectarul sau în același timp, în anumite zone, ceea ce dă naștere unui amestec natural unic de miere de cimbru și de pin care este strâns legat de aria din care provine. Conductivitatea, suma glucozei și fructozei, gustul delicat și cristalizarea lentă a produsului se datorează manei de pin, în timp ce substanțele aromatice și granulele de polen de cimbru provin de la o mare varietate de flori aromatice endemice, care, în climatul cald și uscat de pe insulă, produc cantități mici de nectar concentrat și parfumat. Prin urmare, „Pefkothymaromelo Kritis” este densă (și anume, are un procent scăzut de umiditate) și aromată, conține granule de polen de la un număr mare de plante din Creta și are caracteristicile specifice descrise mai sus.

Pentru producerea „Pefkothymaromelo Kritis”, apicultorii au dezvoltat tehnici speciale pentru a beneficia de combinația dintre tipul de sol și condițiile climatice, vegetația locală, prezența manei de pin și comportamentul instinctiv al albinelor. Aceste tehnici s-au bazat pe cunoștințele dobândite din generație în generație, deoarece apicultorii au fost nevoiți să își adapteze activitatea la mediul ambiant, la comportamentul albinelor și la condițiile climatice. Buna gestionare a stupilor este un factor esențial, însă produsul final se distinge, de asemenea, prin caracteristici calitative, fapt confirmat de indicele HMF, de conținutul de zaharoză și de absența reziduurilor de acaricide și de produse de protecție a plantelor.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://www.minagric.gr/images/stories/docs/agrotis/POP-PGE/prod_pefkothimaromelo_kriti.pdf

(1) JO L 343, 14.12.2012, p. 1.